དེ་ལ་རྩ་གསུམ་འདུས་པའི་སྤྱི་གཟུགས་ཆེན་པོ་པདྨ་ཐོད་ཕྲེང་རྩལ་གྱི་རྣམ་འཕྲུལ།དབུ་ནག་བོད་ཀྱི་རྗེ་བོ་སེང་ཆེན་མི་ཡི་ཉི་མ།གླིང་གེ་སར་ནོར་བུ་དགྲ་འདུལ་ཞེས་སྙན་པའི་གྲགས་པ་ས་གསུམ་ན་ལྡིར་ཞིང་།སྐྱེ་འགྲོ་ཀུན་གྱི་མགོན་སྐྱབས་དཔུང་གཉེན་ཆེན་པོ་རུ་བཞུགས་པ་དེ་ཉིད་བསྟན་དང་འགྲོ་བའི་དོན་དུ།ལྷོ་འཛམ་བུ་གླིང་གི་ཡང་རྩེ།བོད་ཁ་བའི་ལྗོངས་ཀྱི་བྱེ་བྲག།རྫ་ཚབ་ཚ་ཆོས་འཁོར་གླིང་གི་ཉེ་འདབས།སྡེ་དགེ་ཨ་ཕྱུག་རྩྭ་ཐང་དུ་གྲགས་པའི་ས་སྐྱིད་སོས་ཡག་གི་ཁ་མདོ་རུ་ཡབ་གླིང་ཆུང་རྒྱུད་སེང་བློན་རྒྱལ་པོ་དང་།ཡུམ་ཀླུ་གཙུག་ནའི་སྲས་མོ་ཀླུ་མོ་ཡལ་ག་མཛེས་ལྡན་ནམ་འགོག་བཟའ་ལྷ་མོར་གྲགས་པ་གཉིས་ཀྱི་སྲས་སུ་རབ་བྱུང་དང་པོའི་ས་ཕོ་སྟག་གི་༡༠༣༨ལོ་ལ༼ལོ་འདིར་གེ་སར་འཁྲུངས་པ་བདུད་འཇོམས་པས་གསུངས།མཆན།༽ངོ་མཚར་བའི་ལྟས་བསམ་གྱིས་མི་ཁྱབ་པ་དང་བཅས་ཏེ་སྐུ་འཁྲུངས།དེ་ཡང་འཁྲུངས་གླིང་དུ་འགོག་བཟས་ལྷ་ཕྲུག་ཐོས་པ་དགའ་བ་ལ་གླུ་བླངས་པ་ལས་སའི་ཆགས་ཚུལ་བཤད་སྐབས།ས་འདི་སྐྱིད་སོས་ཡག་གི་མདོ།།ཆུ་གཉིས་ཆབ་མ་བརྡབ་འདྲ་ཡོད།།བྲག་གཉིས་མདའ་སྒྲོ་གཤིབ་འདྲ་ཡོད།།སྤང་གཉིས་བལ་སྟན་བཏིང་འདྲ་ཡོད།།བྲག་སྦལ་པ་འདྲ་བའི་རྩ་བ་རེད།།ཅེས་གསུངས་པའི་ས་སྐྱིད་སོས་ཡག་གི་ཁ་མདོ་ནི།སྐྱིད་ཁོག་ལུང་དང་སོས་ཁོག་ལུང་གཉིས་ཀྱི་བསྡུས་མིང་ཡིན།ཆུ་གཉིས་ཆབ་མ་བརྡབ་འདྲ་ནི།གེ་སར་ལྷ་ཁང་གི་ཕྱོགས་གཉིས་ནས་འབབ་པའི་སྐྱིད་ཆུ་དང་སོས་ཆུ་གཉིས་ཡིན་ལ།ཆུ་དེ་གཉིས་ཀྱི་འདུས་མདོ་སྐྱིད་སོས་ཡག་གི་ཁ་མདོ་ལ་གེ་སར་ལྷ་ཁང་བཞེངས་ཡོད།བྲག་གཉིས་མདའ་སྒྲོ་གཤིབ་འདྲ་ནི།གེ་སར་ལྷ་ཁང་གི་རྒྱབ་ཕྱོགས་སུ་ཡོད་པའི་བྲག་མདའ་སྒྲོ་མ་ཟེར་བ་དེ་གཉིས་ཡིན།སྤང་གཉིས་བལ་སྟན་བཏིང་འདྲ་ནི།གེ་སར་ལྷ་ཁང་གི་གཡས་གཡོན་ན་ཡོད་པའི་རྩྭ་ཐང་མཛེས་པ་དེ་ལ་ཟེར།བྲག་སྦལ་པ་འདྲ་བ་ནི།གེ་སར་ལྷ་ཁང་གི་གཡས་རྒྱབ་ལྟག་མགོར་ཡོད་པའི་བྲག་སྦལ་པའི་དབྱིབས་ཅན་དེ་ལ་ཟེར་ཞིང་།དེའི་རྩ་ནས་གླིང་རྗེ་གེ་སར་སྐུ་བལྟམས་པ་ཡིན།ཡུལ་འདི་གེ་སར་གྱི་འཁྲུངས་ཡུལ་ཡིན་སྟབས་ས་འདིར་ཕྱུག་པོ་གནམ་ལ་ཐུག་འདྲའི་ཁྱིམ་ཚང་མང་པོ་བྱུང་མྱོང་ཞིང་།ཨ་ཕྱུག་གི་ཡུལ་དང་ཡུལ་དེའི་ཕོ་མོ་རྣམས་མཛེས་སྡུག་དང་ལྡན་པས་དུས་རྒྱུན་མི་རྣམས་ཀྱིས།ས་ཨ་ཕྱུག་རི་ཐང་མར་རྒྱན་འདྲ།།ཕྱུགས་འབྲི་མོ་ཡག་དོན་དེ་ནས་བྱུང་།།ཕྱུགས་རྟ་ནོར་འཕེལ་དོན་དེ་ནས་བྱུང་།།གླིང་གེ་སར་སྐྱེས་བུའི་དང་རྩེ་ཡིན།།ཕོ་སྐྱེ་གཟུགས་ལེགས་དོན་དེ་ནས་བྱུང་།།བསང་དགྲ་ལྷ་འཁོར་དོན་དེ་ནས་བྱུང་།།མ་འབྲུག་མོ་མོ་སྨན་དང་རྩེ་ཡིན།།སྨན་བུ་མོ་མཛེས་དོན་དེ་ནས་བྱུང་།།སྨན་ལག་བཅུད་ཆེ་དོན་དེ་ནས་བྱུང་།།ཞེས་བརྗོད་སྲོལ་ཡོད།གླིང་རྗེ་གེ་སར་འཁྲུངས་ས་ན་གེ་སར་ལྷ་ཁང་ཟེར་བ་ཞིག་ཡོད་པ་དུས་འགྱུར་སྐབས་ཉམས་ཆག་སོང་བ་དཔལ་རྒྱལ་སྤྲུལ་སྐུས་ཉམས་གསོ་མཛད་ནས་གེ་སར་ལྷ་ཁང་ཐོག་བརྩེགས་གཉིས་ཅན་ལ་གླིང་རྗེ་གེ་སར་རྒྱལ་པོ་ལྷ་རྟ་རྐྱང་ལུ་ལ་ཆིབས་པ་དང་།གླིང་གི་ལྷ་བརྒྱད།དགྲ་ལྷ་ཝེར་མ་བཅུ་གསུམ།རྒྱ་གར་གྲུབ་ཆེན་བརྒྱད་ཅུ།གླིང་གི་དཔའ་བདུད་བཞི་བཅུ་ལྷག་བཅས་གསར་བཞེངས་མཛད་ཡོད།གེ་སར་ལྷ་ཁང་གི་ཉེ་འདབས་ན་གེ་སར་ཞག་གཅིག་ཞག་ངོ་མ་ལོན་གོང་ནས་གནམ་གྱི་བྱ་ནག་སྤུན་གསུམ་བཏུལ་སྐབས་སྐུ་གཅེར་བུ་བྲག་སྟེང་དུ་བཞུགས་པས་རྡོ་ངོར་བྱིས་པ་ལོ་གསུམ་ཙམ་གྱི་བརླ་དང་ཚང་རའི་རྗེས་བྱུང་བ་དང་།སེར་ཤུལ་རྫོང་གི་ཝ་ཤུལ་ལྕི་ཕུར་བྲག་ནག་ལུང་མདོ་ན་བོན་གྱི་མཐུ་པ་ཨ་མྱེ་སྒོམ་པ་ར་ཛའི་སྒྲུབ་ཕུག་དང་།ཨ་ཕྱུག་ལྕི་སྨད་ལྕི་སྨན་ལུང་ཕྱུག་མོ་ན་འཕྱི་བ་བརྐོ་བའི་ཚུལ་མཛད་དེ་ཨན་དང་ས་རུ་རལ་ཆེན་གཏིབ་འོག་ཏུ་བཏང་ཤུལ་དང་།ཡ་དིང་གི་རྫ་ཆུའི་འགྲམ་ན་སྲིན་མོ་བུ་ཟན་འདུལ་ས་དང་།སྟག་སྒམ་འགྲམ་བྱིས་ཆུང་མྱིད་པའི་འཕྲང་ལམ་ན་ལྕགས་ཀྱུས་བདུད་ཁ་སེ་རུ་ལུ་བསྒྲལ་ས་དང་།སྦྲུལ་མགོ་འདབས་ན་ཇོ་རུ་མ་བུ་བཞུགས་ཤུལ་བཅས་དང་།གཞན་ཡང་རྒྱ་བཟའི་སྦྲ་མལ།ལྷ་རྟ་རྐྱང་ལུའི་རྨིག་རྗེས།བླ་མཚོ་ཆུ་མིག།སྐྱི་རྒྱལ་སྟག་རི་དང་།ལྕི་ཡི་ལུང་པ་བཅུ་གསུམ་གྱི་ཆུ་རྒྱུན་དང་ལུང་གདོང་ཁ་གྱུ་ཕྱོགས་སོགས་འཁྲུངས་གླིང་མེ་ཏོག་ར་བ་དང་རྨ་ས་བཟུང་དར་དཀར་མདུད་པ་ལས་གསལ་བ་ལྟར་ངོ་མཚར་ཆེ་ལ་གླིང་སྒྲུང་དང་བདེན་པ་ར་སྤྲོད་ཐུབ་པ་ཤ་སྟག་མཇལ་རྒྱུ་ཡོད་དོ།།སྡེ་དགེ་ཡིད་ལྷུང་གི་ས་ཆ་ན་སྟག་རོང་དཔོན་པོ་ཁྲོ་ཐུང་དང་།རོང་ཚ་དམར་ལེབ་སོགས་དཔའ་ཐུལ་དུ་མའི་མཁར་ཤུལ་དང་།སྨན་འབྲུག་མོ་དང་ནེའུ་ཆུང་སོགས་གླིང་གི་མོ་སྨན་དག་གིས་ཞབས་ཀྱིས་བཅགས་པའི་རྗེས་ཤུལ་མང་དུ་བཞུགས་ཤིང་།ཡིད་ལྷུང་ཞེས་པའང་སྐྱ་ལོ་ཚང་རྨ་ཁོག་ཏུ་གནས་སྤོ་འགྲོ་དུས་སྐྱ་ལོའི་སེང་ལྕམ་འབྲུག་མོ་གནས་འདིའི་བཀོད་པ་དང་།ཡུལ་གྱི་མཛེས་སྡུག་རྨད་དུ་བྱུང་བས་ཡིད་ཆགས་པའམ་ཡིད་ལྷུང་བའི་དབང་གིས་ཐོགས་པ་དང་།ཡིད་ལྷུང་ཁོག་ནས་ས་གནས་གཞན་དང་མི་འདྲ་བར་གཟི་མང་པོ་རྙེད་རྒྱུ་ཡོད་པའང་འབྲུག་མོ་འདིར་བྱོན་དུས་ཆིབས་འདྲོགས་བྱས་ཏེ་གཟི་སྒམ་ཆག་ནས་གཟི་རྣམས་འཐོར་བའི་རྐྱེན་གྱིས་ཡིན་པར་བཤད།ཡིད་ལྷུང་སྟོད་ཨོ་སྒོ་ན་སྲིད་པའི་ལྷ་རབས་ཆེན་པོ་གཉན་ཆེན་གེ་མཛོ་གཉེན་པོ་བཞུགས་ཤིང་།འདི་ལ་དཔལ་ས་སྐྱ་པ་ཆེན་པོ་ངག་དབང་ཀུན་དགའ་བསོད་ནམས་མཆོག་གིས་བཀྲ་ཤིས་ལྷ་ཡི་རྔ་གསང་ལས།ཕུན་ཚོགས་མདོ་སྨད་ཡུལ་གྱི་ཆར།།ཡིད་འོང་མཐོ་རིས་སྐབས་གསུམ་ཚལ།།འཛིན་མར་ལྷུང་འདྲའི་སྨན་ལྗོངས་ལ།།དག་བྱེད་དཀར་ཕྱོགས་ལྷ་ཡི་རྒྱལ།།གཉན་ཆེན་ཨ་བོ་གེ་མཛོ་ཞེས།།འཛམ་གླིང་སེང་ཆེན་རྒྱལ་པོའི་ཡབ།།ཞེས་ནས།སྲས་མཆོག་རིགས་གསུམ་ཡེ་ཤེས་སྐུ།།སེང་ཆེན་ནོར་བུ་དགྲ་འདུལ་རྩལ།།དཔའ་ཐུལ་དྭངས་སྨན་སྤྲུལ་པའི་དམག།ལྷ་སྲས་དགེ་ཆུང་གཉན་པོ་དང་།།སྲིང་ལྕམ་ཐ་ལེ་འོད་དཀར་ཅན།།ཞེས་བསྔགས་པ་རྒྱ་ཆེར་མཛད་ཅིང་།དཔའ་བོ་ལས་རབ་རྩལ་གྱིས།པད་འབྱུང་ཞལ་མཐོང་རྡོ་རྗེའི་གཡར་དམ་ཅན།།དགེ་བསྙེན་གེ་མཛོ་བོད་ཆེན་སྐྱོང་བའི་བདག།བསང་ངོ་མཆོད་དོ་གངས་ཅན་བོད་ཡུལ་གྱི།།བསྟན་དང་བསྟན་འཛིན་དར་ཞིང་རྒྱས་པར་མཛོད།།ཅེས་པའི་འཕྲིན་ལས་བཅོལ་བར་མཛད།གེ་མཛོའི་གཡོན་ཕྱོགས་རྒྱ་སྟག་བྲག་དམར་མདུན་ན་གེ་སར་རྐྱང་ལུ་བཏགས་ས་ཟེར་བའི་ཤིང་ཕུར་ཞིག་ཡོད་པ་ད་ལྟར་ཤིང་སྡོང་ཆེན་པོ་ཞིག་ལ་འགྱུར་ནས་ཀླུང་རྟ་སྒྲོན་མཆོད་བྱེད་ས་ཞིག་ཏུ་གྱུར་ཡོད།མ་ཎི་སྐ་མགོའི་གོང་རོལ་གྱི་རི་འདི་རྒྱ་ཚ་དང་སྲས་དགྲ་ལྷ་སོགས་གླིང་ཆུང་རྒྱུད་ཚང་གི་བླ་རི་ཡིན་པས་རྒྱ་ཐོད་མ་ཞེས་མིང་དེ་ལྟར་ཐོགས་པ་དང་།རྒྱ་ཐོད་མའི་སྲང་དེར་ལྷ་སྲས་དགྲ་ལྷ་རྩེ་རྒྱལ་གྱི་སྦྲ་ཤུལ་ཡོད་པས་ལྷ་རྒྱལ་སྲང་ཞེས་གྲགས་པ་ཕྱིས་དགོན་པ་ཆག་བཏབ་སྐབས་ས་མིང་དགོན་ལ་སྦྱར་ནས་ཡིད་ལྷུང་ལྷ་རྒྱལ་སྲང་གི་དགོན་པ་ཞེས་བཏགས་པར་བཤད།ལྷ་རྒྱལ་སྲང་གི་གཡས་ཕྱོགས་ནས་བསང་ཆེན་དང་།བསང་འབྲིང་།བསང་ཆུང་ཟེར་བའི་རི་དིལ་ཆེ་ཆུང་གསུམ་ཡོད་པ་སྐྱ་ལོ་སྔོ་ལོ་བྲོ་ལོ་གསུམ་གྱི་བསང་གཏོང་ས་ཡིན་པ་དང་།དེའི་གཡས་ཕྱོགས་སྟག་ལྟེམ་ཟེར་ས་ན་སྟག་རོང་དཔོན་གྱི་སྦྲ་ཤུལ་ཡོད་ཚུལ་འདུག།མ་ཎིའི་སྐ་མགོའི་གཡོན་ཕྱོགས་ན་སྐུ་ལྷ་ངོ་རོ་སྟག་རྩེ་དང་།བླ་རི་སྟག་ལྷ་སྤུན་གསུམ་ཟེར་བ་ཡོད་པའང་སྟག་རོང་དཔོན་གྱི་སྐུ་ལྷ་དང་བླ་རི་ཡིན་ཚུལ་དང་།ཡང་ལྷ་རྒྱལ་སྲང་གི་གཡོན་ཕྱོགས་ཝ་བརྡ་ཚ་ཁ་ཞེས་པ་ན་གླིང་གི་རྒྱལ་བློན་རྣམས་ཀྱིས་སྐུ་ཁྲུས་གསོལ་སའི་ཆུ་ཚན་ཞིག་ཡོད་པ་ལ།སྡེ་དགེ་རྒྱལ་བློན་རྣམས་ལོ་བསྟར་ཚ་ཉལ་མཛད་པར་ཕེབས་ནས་དེ་སྐབས་ཡིད་ལྷུང་ཁོག་པས་བཞུགས་གྲྭ་བསྒྲིགས་ནས་དཀའ་ངལ་ཆེ་བ་ཡོད་སྟབས།ཕྱིས་དཔའ་རྩལ་གེ་སར་ལ་འགྲན་བཟོད་ཅིང་སྐུ་ལྷ་གེ་མཛོ་གཉེན་པོའི་སྲས་སུ་གྲགས་པ་ལྷ་མི་དར་རྒྱས་ཀྱིས་ཝ་བརྡ་ཚ་ཁར་འགྲོ་ལམ་ཁྲོ་ལ་དང་རག་ཆེན་བར་གྱི་རྫ་སྒོ་དེ་ཕ་ཝང་ཆེན་པོ་ཞིག་གིས་བཀག་ནས་ཡོང་ས་མེད་པ་དང་།ཆུ་ཚན་གྱི་སྒོའང་རྫ་རྡོ་ཆེན་པོ་ཞིག་གིས་བཀབ་ནས་མི་མངོན་པར་བྱས་པ་ད་ལྟར་ཡོད་ཅིང་།དུས་དེར་སྡེ་དགེ་རྒྱལ་བློན་རྣམས་ཚ་ཉལ་ཕེབས་ནས་ཤ་ཁྲལ་ཁྱེར་ཤོག་གསུངས་པར་ཤྭ་རོ་ཆེན་པོ་ཞིག་སྔས་སུ་བཞག།འབུད་ཤིང་ཁྱེར་ཤོག་གསུངས་པ་ལ་ཤིང་སྡོང་རྒན་ཆེན་པོ་ཞིག་བཀོག་ནས་སྒར་འགྲམ་དུ་བཞག་མཛད་པའི་ལོ་རྒྱུས་འདུག།དཔལ་ལྡན་འཁོར་ལོ་སྡོམ་པའི་གནས་མཆོག་ལྷ་ཡི་བདུད་རྩི་མི་ཡུལ་དུ་འཁྱིལ་བ་ལྟ་བུའི་ཡིད་ལྷུང་ལྷ་ཡི་མཚོ་མོའང་ལྷ་སྲས་དགྲ་ལྷ་རྩེ་རྒྱལ་དང་སྐྱ་ལོའི་སེང་ལྕམ་འབྲུག་མོ་སོགས་ཀྱི་བླ་མཚོ་ཡིན་པ་དང་།ལྷ་རི་སྒར་ལ་ལྷ་རི་རྫོང་ཟེར་བའང་སྔར་དུས་གནས་འདིར་གླིང་གི་རྫོང་མཁར་ཞིག་ཡོད་པ་ལས་བཏགས་ཤིང་།ཕྱིས་ས་དེར་སྡེ་དགེའི་དཔོན་མགོ་བཞིའི་ཡ་གྱལ་ཡིད་ལྷུང་ལྷ་རི་དཔོན་གྱི་གཞིས་ཀ་བཏབ་སྟེ་ཡིད་ལྷུང་ལྷ་རི་སྒར་ཞེས་གྲགས།འབྲུག་མོ་དང་ནེའུ་ཆུང་སོགས་གནས་འདིར་བཞུགས་པའི་དན་རྟགས་ལ་དུང་འབྲུག་ལུང་གི་ས་ཆ་ན་ད་ལྟ་ཡང་འབྲུག་མོ་ཁོག་དང་།འབྲུག་མོའི་གད་ཐོག།འབྲུག་མོའི་སྦྲ་མལ།འབྲུག་མོའི་ཆང་དོང་།འབྲུག་མོའི་བྲོ་ར།སྐྱ་ལོའི་མཁར་ཤུལ།སྐྱ་ལོའི་རྟ་རའི་ནང་།གེ་སར་སྒྲུབ་ཕུག།ནེའུ་ཆུང་མ་ཟེར་བ་སོགས་ཀྱི་ས་མིང་དང་རྗེས་ཤུལ་གསལ་པོ་མང་པོ་ཡོད།ཡིད་ལྷུང་སྨད་རོང་ཚ་ནང་ཞེས་པ་ན་རོང་ཚ་གན་འཕེན་དམར་ལེབ་ཀྱི་མཁར་ཤུལ་དང་།ཨེན་དུང་ནོར་བུ་འཕེན་ཕྱུག་གི་ཉེ་ཞོལ་གཟུ་ཆེན་མཁར་མགོ་ཞེས་པ་ན་གཟུ་ཆེན་ཝེར་མ་ལྷ་དར་གྱི་མཁར་ཤུལ་དང་།ཡིད་ལྷུང་སྨད་ཕྱོགས་སུ་གླིང་གེ་སར་རྒྱལ་པོའི་ཁུ་བོ་སྟག་རོང་དཔོན་པོ་ཁྲོ་ཐུང་གི་མཁར་ཤུལ་དང་།ཁྲོ་ཐུང་དཔོན་གྱིས་གཏེར་ནས་བཞེས་པའི་ཚ་ཆུའང་ཡོད་ལ།ཚ་ཆུ་འདི་ཉིད་བྱིན་རླབས་ཆེ་ཞིང་ཕྱོགས་ཀྱི་སྐྱེ་བོ་དུ་མ་རྒྱུན་དུ་ནད་བཅོས་བྱེད་པ་མང་ལ་ཕན་ནུས་ཀྱང་མངོན་གསལ་དུ་ཐོབ་ཀྱིན་ཡོད།གནས་འདི་སྟག་རོང་ཨ་ཁུ་ཁྲོ་ཐུང་གི་ས་ཆ་ཡིན་པས་ད་ལྟའི་བར་དུ་ས་མིང་ལའང་ཁྲོ་ཐུང་ཁོག་དང་ཨ་ཁུའི་ཁོག་སོགས་སུ་ཐོགས་ནས་ཡོད་ཅིང་།ཁྲོ་ཐུང་ཁོག་ན་འདོ་བ་འཕར་བ་རྔ་ནག་ཁྲིད་ལམ་ཟེར་བའི་སྲང་ལམ་ཞིག་ད་ལྟར་ཡང་ཡོད་ལ།མཁས་གྲུབ་དམ་པ་དུ་མས་ས་འདི་སྟག་རོང་གི་ས་ཆ་ཡིན་ཚུལ་གསུངས་པར་མཛད་དོ།།གླིང་འགུ་ཟི་རབ་བརྟན་རྩེ་ཞེས་གྲགས་པ་ན་གླིང་རྗེ་གེ་སར་རྒྱལ་པོའི་ཕུ་བོ་དཔའ་ཡ་མེད་རྒྱ་ཚ་ཞལ་དཀར་གྱི་སྲས་པོ་དགྲ་འདུལ་ལྷ་རྩེའམ་ལྷ་སྲས་དགྲ་ལྷ་རྩེ་རྒྱལ་དང་ཨ་གཉེན་རྒྱལ་བ་སྐྱབས་སོགས་ནས་གླིང་ཚང་གི་རྒྱལ་རབས་མུ་ཏིག་གི་ཕྲེང་བ་བསྟར་ལ་བརྒྱུས་པ་ལྟར་ཟམ་མ་ཆད་པར་བྱུང་བའི་ཚུལ་གཞན་དུ་གསལ་ཞིང་།སྔ་དུས་འགུ་ཟི་དགོན་ན་གླིང་ཨ་ཡུ་ཤཱཀྱ་རྒྱལ་མཚན་གྱིས་འབྲི་གུང་ནས་གདན་དྲངས་པའི་རྡོ་རྗེ་འཆང་དང་།མར་མེ་མཛད།རྒྱལ་བ་བྱམས་པ་གསུམ་གྱི་སྐུ་ཛྷཻ་ཀྵིམ་ལས་གྲུབ་པ་རིན་བྲལ་བྱིན་ལྡན་ཤིན་ཏུ་ཆེ་བ་དང་།ཆོས་བརྩིགས་བྲག་རི་མ་ཞེས་པ་ན་གསེར་ཞུན་མས་ལྷད་མེད་དུ་བྲིས་པའི་གླིང་དཀར་པོའི་ཕ་འབུམ་སུམ་ཅུ་ཡོད་ཅིང་།དེ་དག་གི་ལྡེབ་མཐའ་ལ་དར་ལུང་དང་མཚལ་ཐམ་ཡོད་པ་དང་།ཡང་གླིང་དཀར་པོའི་ཕུ་ནུ་རྣམས་འདས་པའི་དགོངས་རྫོགས་ལ་བྲིས་པའི་རྒྱལ་བའི་བཀའ་འགྱུར་རིན་པོ་ཆེ་ཆ་སུམ་ཅུ་སོགས་གསེར་དངུལ་མཚལ་གསུམ་དང་གསེར་དངུལ་སྤེལ་མ་སོགས་ཀྱིས་བྲིས་པའི་པུསྟི་ཁྱོན་ལྔ་སྟོང་ཙམ།གླིང་རྒྱལ་རབས་རིམ་བྱོན་གྱི་ཐམ་ཀ་ཤིན་ཏུ་མང་བ་སོགས་དང་།གསེར་ཁང་གི་ནང་ན་སློབ་དཔོན་པདྨའི་ཕྱག་གི་རྡོ་རྗེ་སྲིན་པོའི་བྲང་ལྤགས་ཀྱིས་གཡོགས་པ་དང་།ཀླུའི་སྒ་སྲབ་ཆུ་སྲིན་ཉ་མིད་ཀྱི་པགས་པས་གཡོགས་པ།རྐྱང་ལུའི་གསེར་སྲབ་ཡིད་བཞིན་ནོར་བུ།གདོང་གི་དར་འཕེན་ནག་པོའི་ཞགས་པ།དཔལ་ལའི་མཚོན་ལེབ་ཆེན་མིའི་བཤའ་གྲི།ལུས་མི་མཛའ་བེའུ་རྩག་མཐའ་གྱོང་།དཔལ་དགྲ་ལྷའི་ཚེ་གོས་སྨུག་པོ་སོགས་ཀྱི་གླིང་གི་རྟེན་རྫས་བྱིན་ཆེན་མང་པོ་ཡོད་ཀྱང་དུས་འགྱུར་ཆེན་མོའི་སྐབས་གཏོར་བརླགས་བྱུང་ནས་ད་ལྟར་རེ་འགའ་ལས་མི་བཞུགས་ཤིང་།སྔོན་གླིང་གི་དུས་ཀྱི་མགོན་ཁང་དང་།རྨ་ས་བཟུང་དར་དཀར་མདུད་པ་ལས་གསལ་བའི་གླིང་གི་ཕ་ནོར་ཁྲོ་ཡི་ལས་མགོན་ནག་པོ་དང་།རྒྱལ་བ་བྱམས་པའི་དབུ་རྒྱན།གནམ་ལྕགས་ཀྱི་རྡོ་རྗེ།སྔོན་གླིང་གི་ཕ་འབུམ་རྣམས་ཀྱི་དཔེ་གླེགས་གསེར་གདོང་ལ་བརྐོས་རིས་དང་།ཕྱི་ལ་སྐུ་དང་མཆོད་རྟེན་གྱི་གསེར་རིས་ཡོད་པ་མང་བ་སོགས་རྟེན་ཁ་ཤས་ད་ལྟར་ཡོད།དགོན་དེར་གླིང་གི་རྒྱལ་རབས་རིམ་བྱོན་གྱི་བཞུགས་གནས་ཕོ་བྲང་སེང་འབྲུག་སྟག་རྩེ་བཞུགས་པའི་ཕྱོགས་བཞི་ལ་བང་རྒོད་བཞི་ཡོད་པ་གླིང་གི་རྒྱལ་མཚན་ཐོགས་པའི་མི་བཞིའི་བཞུགས་གནས་ཡིན་ཚུལ་གླེང་།དགོན་གྱི་ཉེ་ལོགས་ཤར་ཕྱོགས་རྫོང་བྲག་དཔལ་གྱི་གནས་མཆོག་ན་ཇ་མཁར་རིང་མོ་དང་།ཇ་མཁར་ཕྱུག་མོ་གཉིས་ཡོད་པའི་ཤུལ་དུ་ཕྱིས་སུའང་ཇ་མཁར་སྒང་ཟེར་ཞིང་།གནས་འདིར་གླིང་གཏེར་པདྨ་གར་དབང་འགྲོ་འདུལ་རྩལ་གྱིས་རྫོང་བྲག་ཐེག་མཆོག་དར་རྒྱས་གླིང་ཆག་བཏབ་མཛད།རྫོང་མགོའི་དགོན་ལྟག་གླིང་རིན་ཆེན་སྟེང་ན་ལྷ་སྲས་དགྲ་ལྷ་རྩེ་རྒྱལ་གྱི་སྐུ་མཁར་ཕོ་བྲང་ཆེན་པོ་ཡོད་པའི་ཤུལ་ད་ལྟར་ཡོད་ལ།གླིང་ཚང་ཆོས་རྒྱལ་ཆེན་པོ་མགོན་པོ་ལྷུན་འགྲུབ་ཀྱིས་རྒྱལ་དབང་པདྨའི་རྒྱལ་ཚབ་རིག་འཛིན་བདུད་འདུལ་རྡོ་རྗེ་དབུའི་མཆོད་གནས་སུ་བཀུར་ནས་རིན་ཆེན་སྟེང་གི་སྐུ་མཁར་སྔགས་ཁང་ཆེན་པོར་རྩ་བ་གསུམ་གྱི་རྟེན་བརྟེན་པར་བཅས་པ་གསར་བཞེངས་བསྙེན་སྒྲུབ་གསོལ་སྐོང་སོགས་དུས་དང་རྒྱུན་གྱི་སྒྲུབ་པ་བཙུག་པས་བསྟན་འགྲོ་ཕན་བདེའི་རྩ་ལག་གླིང་དཀར་ཆོས་སྲིད་ལུགས་གཉིས་ཀྱི་མངའ་ཐང་སོགས་ཇི་སྲིད་ཉི་ཟླའི་བགྲོད་པ་ནམ་གནས་བར་དུ་ཉམས་མེད་གོང་འཕེལ་འབྱུང་བའི་རྟེན་འབྱུང་ལེགས་སྨོན་ཕུན་སུམ་ཚོགས་ཤིང་ལུང་བསྟན་སོགས་ཀྱིས་དབུགས་དབྱུང་བསྩལ།དུས་དེར་ཟབ་གཏེར་ཐུགས་རྗེ་ཆེན་པོ་ནམ་མཁའི་རྒྱལ་པོའི་བཀའ་བབ་སྒྲུབ་ཆེན་ལན་བདུན་སོགས་མཛད་པས་ངོ་མཚར་བའི་ལྟས་དང་ཆོ་འཕྲུལ་བསམ་གྱིས་མི་ཁྱབ་པ་བྱུང་ཞིང་།རིན་ཆེན་སྟེང་ཞབས་ལམ་ནང་ན་ལྕག་ཚན་གྱིས་རྡོ་ལེབ་ཅིག་ལ་མ་ཎིའི་དཀྱིལ་འཁོར་བྲིས་པ་དང་།ཕོ་བྲང་མི་འགྱུར་བའི་ཕྱིར་རབ་ཏུ་གནས་པ་མཛད་པས་ནམ་མཁའ་ནས་མ་ཎི་ཚར་བཞི་བྱོན་པ་ཕྱོགས་བཞི་ལ་བསྟིམས་ཏེ།ད་ལྟར་ཚེ་ཡག་མ་ཎི་རང་བྱོན་དང་།བོན་མོ་ནང་།བོན་མོ་མདའ།